Puoluejohtaja Juha Sipilä esitteli keskustan puoluekokouksessa apilanmuotoisen vaalikakkaran ja otti vastaan postilähetyksen paikalle surahtaneelta dronelta. Tarkoitus oli kuvata tulevaisuuden kehitystä. Yleisö piti tempauksesta ja nauroi hyväksyvästi.

Puoluejohtaja Juha Sipilä esitteli keskustan puoluekokouksessa apilanmuotoisen vaalikakkaran ja otti vastaan postilähetyksen paikalle surahtaneelta dronelta. Tarkoitus oli kuvata tulevaisuuden kehitystä. Yleisö piti tempauksesta ja nauroi hyväksyvästi.

Pääministeri Juha Sipilä (kesk.) on hahmotellut keskustan puoluekokouksessa Sotkamossa hallituksen, johon keskusta ei ensi kaudella voi lähteä.

Sipilä listasi, mihin keskustan ei pidä olla valmis seuraavalla vaalikaudella.

-Asioita, joita emme ole valmiita tukemaan seuraavassa hallituksessa, Sipilä sanoi.

-Keskusta ei ole valmis sellaiseen hallitukseen, joka romuttaa tämän hallituksen perinnön. Saimme edelliseltä hallitukselta perinnöksi lahoavan kansantalouden. Nyt se on peruskorjattu. Perustus, rakenteet ja julkisivukin ovat nyt loistavassa kunnossa.

Sipilän mukaan etenkin pääoppositiopuolueen osalta on esitetty toimia, jotka riskeeraisivat talouden perustukset.

-Tähän emme ole valmiita – emme missään oloissa. Kannattaa muistaa, että vahva talous ja korkea työllisyys ovat parasta köyhän asiaa. Luottamuksen apilan jokainen kulma, osaava kasvu, huolenpito, realistinen vihreys ja vastuunkanto, nojaa suomalaisen hyvinvointiyhteiskunnan kestävyyteen.

Sipilän mukaan keskusta ei ole valmis hallitukseen, jonka ohjelmassa ei ole vastausta eriarvoistumiskehityksen pysäyttämiseen.

-Se on seuraava suuri tehtävämme, perusturvan vahvistaminen. Kannustaminen yrittäjyyteen ja riskinottoon ei ole ristiriidassa sen kanssa, että huolehdimme nykyistä paremmin niistä, jotka apua tarvitsevat.

-Emme ole myöskään valmiita hallitukseen, joka ei ota yhdeksi ensisijaisista tavoitteistaan entistä vaikuttavampaa koulutus-, tutkimus- ja tiedepolitiikkaa. Rahalla ja taloudellisilla panostuksilla on merkitystä, mutta tätäkin tärkeämpää on se, miten ja minne resurssimme kohdennamme.

Kynnyskysymys on myös ruoantuotanto.

-Emme ole valmiita sellaiseen hallitukseen, joka ajaa alas suomalaisen ruoantuotannon. Seuraavan hallituksen on jatkettava niitä toimia, joilla turvataan maatalouselinkeinon edellytykset pysyä kannattavana koko Suomessa.

-Jos vedätte yhteen ne edellä kertomani asiat, joihin emme ole valmiita, niin voimme tiivistää sen yhteen lauseeseen: emme ole valmiita politiikkaan, mikä ei ole ylisukupolvista.

Sipilä sai linjapuheensa aikana kahdet erittäin pitkät aplodit, mikä kertoo puoluejohtajan vankasta kannatuksesta, vaikka keskustassa on kipuiltu esimerkiksi hallituksen toteuttamien leikkausten takia. Myös puheensa lopuksi Sipilä sai raikuvat aplodit.

Keskusta helpottaisi työperäistä maahanmuuttoa

Sipilän mukaan keskusta on valmis keventämään työperäisen maahanmuuton tarveharkintaa.

Asia on ollut tapetilla viime aikoina perussuomalaisten puheenjohtajan Jussi Halla-ahon ja sisäministeri Kai Mykkäsen (kok.) kiisteltyä siitä julkisuudessa. Halla-aho haluaisi tiukentaa tarveharkintaa, kun Mykkänen haluaisi luopua siitä kokoomuksen pitkäaikaisen tavoitteen mukaisesti.

Sipilän mukaan avarakatseisuus on ”myös oma etumme”.

-Avaamme rajoja lailliselle maahanmuutolle, koska kasvu- ja huippuyritykset, palvelumme, mansikkamaat ja kasvihuoneet eivät pärjää ilman ulkomaista työvoimaa. Olemme valmiita keventämään työperäisen maahanmuuton tarveharkintaa.

Sipilän mukaan keskusta haluaa kuitenkin myös rajat ja järjestelmän kuntoon.

-Kannatamme niin ikään vahvaa yhteistä eurooppalaista järjestelmää maahanmuuton hillitsemiseksi, jossa on huomioitu rajojen parempi toimivuus, tehokkaammat palautukset, toimiva Schengen järjestelmä, hätätilanteiden varalle taakanjaon mekanismi sekä suuremmat panostukset pakolaisuutta aiheuttavien ongelmien hoitoon. Ihmisiä on autettava lähempänä heidän kotiseutujaan. Tämän teemme erityisesti YK:n ja sen instituutioiden kanssa, Sipilä sanoi.

-Haluamme luoda paremmat olosuhteet pakolaisleireille ja työskennellä rauhan eteen, jotta ihmisillä on mahdollisuus palata kotiseuduilleen. Ihmisten hallitsematon kansainvälinen liikehdintä voidaan estää, jos heillä on toivo oman elämän, tulevaisuuden rakentamisesta. Näin voidaan estää myös ihmisten lähtö vaarallisille pakolaisreiteille.

Idea pienten lasten koulusta

Keskusta esittää pienten lasten koulua, jossa esikouluvuosi ja peruskoulun kaksi ensimmäistä vuotta muodostaisivat joustavan kokonaisuuden.

-Jos asiat tarttuvat ja kotona on asiat kunnossa, sieltä voitaisiin edetä kolmea vuotta ripeämmin. Jos taas lapsi ja perhe tarvitsevat pidempää tukea, he sitä myös saisivat ilman pelkoa minkäänlaisesta leimautumisesta. Toiselta luokalta mentäisiin eteenpäin vaiheittain, kun perustaidot on saatu riittävään hallintaan. Kakkosluokalla olisi tätä varten oma tsekkauspisteensä.

Kaikki tutkimukset viittaavat Sipilän mukaan siihen, että varhainen tuki on valtavan tärkeää. Ensimmäisiin vuosiin olisi panostettava enemmän ja kouluun voitaisiin integroida vahvasti erilaisia perheiden tukipalveluita. Kun pohja ovat kunnossa, kaikkien valmiudet toisen asteen koulutukseen paranevat.

-Keskustalla on ratkaisu myös oppivelvollisuudesta käytävään keskusteluun. On tärkeää puhua syrjäytymisen ehkäisystä, mutta vielä tärkeämpää on tehdä tekoja, joilla syrjäytymistä ehkäistään. Olemme nostaneet päämme poteroista, jonne useampi puolue tuntuu edelleen hautautuneen.

-Esitämme oppioikeutta. Se tarkoittaa oppivelvollisuuden pidentämistä yhdellä vuodella sekä jatko-opintovalmiuksien lisäämistä peruskoulun oppimäärän lisäksi oppivelvollisuuden kriteereihin. Näin alle 18-vuotias koulunsa keskeyttänyt ohjattaisiin uudelleen esimerkiksi vapaaseen sivistystyöhön, pajakouluun, kymppiluokalle, valmentavaan koulutukseen ja niin edespäin. Nuoresta otettaisiin koppi. Se on meidän vastuullamme.

Korkeakoulu joka maakuntaan

Keskustan oppioikeusmalli sisältää myös ajatuksen ”seiskaluokan tsekkauspisteestä”, jossa jatko-opintovalmiuksia alettaisiin jo suunnitelmallisesti kartoittaa. Sipilän mukaan korkeakoulutettujen osuutta väestöstä on kasvatettava.

-Jokaisessa maakunnassa on oltava vähintään yksi korkeakoulu. Rakennamme nuorille sukupolville uusia mahdollisuuksia tieteisiin, mahdollisuuden olla maailman parhaita huippututkijoita.

-Suomen pitää olla maailman ykkönen esimerkiksi tekoälyn hyödyntämisessä. Suomalaisille huippututkijoille pitää olla tähän parhaat välineet ja työkalut. Henkilökohtaisia supertietokoneita on hankittava sadalle tutkijalle Suomessa. Se vahvistaisi johtajuuttamme Euroopassa.

Sipilän mielestä suomella on kaikki edellytykset olla edelläkävijä usealla eri alalla.

-Haluamme olla alan huippua myös lääketieteessä, erilaisten teknologioiden kehittämisessä vastaamaan ilmastonmuutoksen torjuntaan ja monessa muussa.

-Merkittävä tämän ja tulevien hallituskausien haaste liittyy liikenneverkon riittävän rahoituksen turvaamiseen. Liikenne- ja viestintäverkot ovat yhteiskunnan kasvun, kilpailukyvyn ja työllisyyden verisuonisto. Liikenneväylien korjausvelan paikkaaminen aloitettiin tällä vaalikaudella ja siihen on suunnattava lisärahoitusta myös tulevaisuudessa.

Irti vapaavuorelaisesta politiikasta

Sipilän mukaan keskusta sanoutuu selkeästi irti ”vapaavuorelaisesta repivästä ja vastakkainasettelua ruokkivasta politiikasta”.

-Tasapainoinen aluekehitys on meille keskustalaisille tärkeä arvo. Meidät tunnetaan koko Suomen puolustajina. Emme ymmärrä lainkaan kaupunkien ja maaseudun vastakkainasettelua. Valtaosa suomalaisista, myös kaupunkilaisista, ovat koko Suomen kannattajia.

Sipilän mielestä eriarvoisuuden torjunta on yksi seuraavan vaalikauden tärkeimmistä tehtävistä. Myös sote-uudistuksen ydin on yhdenvertaisuudessa, jotta kaikki pääsevät paremmin perusterveydenhuoltoon. Sipilä arvelee, että vastustus on suurta, koska sote-uudistus on peruskouluun verrattava suuri suomalainen yhdenvertaisuusuudistus.

-Käynnissä oleva yhteiskunnan murros vaatii edelleenkin erityistä huomiota yhteiskunnallisen eheyden ja sosiaalisen tasa-arvon turvaamiseksi. Keskusta on aina ollut perusturvapuolue. Sosiaaliturvan remontti on seuraavan vaalikauden jättiuudistus ja viime päivien kokemuksen valossa siitäkään ei taida tulla helppoa.

Pienikin työ pitäisi ottaa vastaan

Sipilän mukaan nykyinen järjestelmä on rakentunut pala palalta, eikä vastaa enää tätä päivää.

-Keskustan mielestä on luotava malli, joka kannustaa ja velvoittaakin pienenkin työn vastaanottamiseen. Sosiaaliturvan pitää olla nykyistä yksinkertaisempi ja joustavampi. Osana uudistusta on tarkasteltava myös toimeentulotuen ja sosiaalityön suhdetta. On myös tartuttava asumisen jatkuvasti kasvaviin menoihin, sillä ne ovat monelle suomalaiselle taloudellisen pärjäämisen suurin ongelma. Tällä kaudella tehty perustulokokeilu antaa uudistukselle hyvän lähtölaukauksen.

Sipilä nosti esiin puolueen oppi-isän Santeri Alkion, jonka perintöä osa omista on kaivannut paremmin näkyviin keskustalaisessa politiikassa.

-Uudistamisen ohjenuoraksi sopivat Santeri Alkion periaatteet: huolehdimme porukalla niistä, jotka eivät pysty itsestään huolehtimaan ja haemme keinot heille, joilla on edellytykset alkiolaisen itseauttamiskyvyn kautta kuntoutua takaisin työelämään ja saada elämänhallinnasta kiinni.

Sipilä muistuttaa, että jo lyhytaikaiset työsuhteet, osa-aikaiset ja määräaikaiset työpaikat ovat tie syrjäytymisuhan pysäyttämiseksi.

-Meidän on erityisesti pyrittävä löytämään keinoja osatyökykyisten työllistämisen helpottamiseksi. Yksi ratkaisu voisi olla erilliset työvoimatoimistot, jotka keskittyvät pelkästään osa-työkykyisten työllistämiseksi.